10. การควบคุมภายใน

หน่วยงานตรวจสอบภายในได้รับมอบหมายจากคณะกรรมการบริษัทให้ทำหน้าที่เก็บรวบรวมข้อมูลและประเมินระบบการควบคุมภายในของบริษัทโดยการซักถามข้อมูลจากฝ่ายบริหารจัดการ
และตอบแบบประเมินความเพียงพอของระบบควบคุมภายในของบริษัทด้วยตนเองและได้นำเสนอให้กับคณะกรรมการตรวจสอบร่วมประชุมกับคณะกรรมการบริษัทได้ในด้านต่างๆดังต่อไปนี้

1.  ด้านสภาพแวดล้อมของหน่วยงาน (Control Environment)

  บริษัทได้กำหนดโครงสร้างหน่วยงานต่างๆและผู้ดูแลรับผิดชอบของหน่วยงานอย่างชัดเจน
  ทำให้พนักงานสามารถปฏิบัติหน้าที่ได้ถูกต้องและเหมาะสม โดยเฉพาะ
  บริษัทต้องเน้นการปลูกฝังเรื่องความซื่อสัตย์สุจริตและสร้างทัศนคติที่ดีในการทำงานให้กับพนักงาน
  โดยต้องเข้าใจงานและปฏิบัติงานให้เป็นไปตามกฎระเบียบและนโยบายของบริษัทอย่างเคร่งครัด

  ส่วนพนักงานที่มีทักษะไม่เพียงพอในงานบางส่วน
  บริษัทได้จัดและสนับสนุนส่งเสริมให้เข้ารับการฝึกอบรมและฝึกฝนเพิ่มเติมในส่วนที่ขาดอันจะเป็นการช่วยผลักดันพนักงานเพิ่มมาตรฐานการทำงานและก่อให้เกิด
  ผลดีต่อพนักงานไม่ว่าจะเป็นค่าตอบแทนและความก้าวหน้าในการทำงาน

2.  ด้านการประเมินความเสี่ยง (Risk Assessment)

  บริษัทมีการประมาณจำนวนทรัพยากรที่ต้องใช้ในการดำเนินการตามวัตถุประสงค์ของหน่วยงานที่เพียงพอกับวัตถุประสงค์ของระดับกิจกรรมและกลยุทธ์บริษัท
  อย่างไรก็ตาม
  บริษัทยังต้องมุ่งพัฒนาปรับปรุงแก้ไขอย่างต่อเนื่องในการจัดทำแผนการบริหารความเสี่ยง
  หลักเกณฑ์ที่จะกำหนดประเด็นความเสี่ยง เทคนิควิธีการประเมิน
  ความน่าจะเป็นและระดับความรุนแรงของผลกระทบที่อาจเกิดขึ้น

3.  ด้านการควบคุมการปฏิบัติงาน (Control Activities)

  บริษัทได้กำหนดนโยบายและระเบียบปฏิบัติที่ชัดเจนเป็นลายลักษณ์อักษรในแต่ละขั้นตอนของกิจกรรม
  เพื่อให้เกิดความมั่นใจได้ว่า
  การปฏิบัติงานดำเนินภายใต้กระบวนการที่มีการควบคุมคุณภาพอันนำไปสู่การสร้างประโยชน์และบริการที่เหมาะสมที่สุด

  ผู้บริหารได้ทบทวนนโยบายและระเบียบปฏิบัติเป็นระยะๆและสร้างความยืดหยุ่นให้การปฏิบัติงานสอดคล้องทันกับสถานการณ์ที่เปลี่ยนแปลงไป

4.  ด้านสารสนเทศและการสื่อสารข้อมูล (Information and Communication)

  บริษัทมีการปรับปรุงข้อมูลในระบบสารสนเทศคอมพิวเตอร์ให้เป็นปัจจุบันและเชื่อมโยงระบบภายในให้สามารถนำข้อมูลไปใช้ภายในระหว่างหน่วยงานต่างๆได้กว้างขวาง
  และสร้างความเข้าใจและการสื่อสารให้เกิดขึ้นระหว่างพนักงานเกี่ยวกับนโยบายและระเบียบปฏิบัติงาน

  ในรอบปีที่ผ่านมา บริษัทให้ความสำคัญในด้านการสารสนเทศ โดยพัฒนาระบบการจัดเก็บข้อมูล
  การนำข้อมูลไปใช้ในการจัดทำรายงานที่ถูกต้องรวดเร็วเพื่อเป็นเครื่องมือช่วยในการวางแผนและตัดสินใจ
  และนำไปสู่การเปิดเผยข้อมูลรายงานทางการเงินที่ถูกต้องและครบถ้วน

5.  ด้านการติดตาม (Monitoring)

  บริษัทมีขั้นตอนการติดตามและกำกับดูแล
  การประเมินความคืบหน้าของงานตามระยะเวลาที่เหมาะสม เพื่อให้มั่นใจว่า
  ความสำเร็จของการปฏิบัติงานอยู่ในระดับมากน้อยเพียงใด
  ปัญหาที่เกิดขึ้นระหว่างปฏิบัติงานได้รับการแก้ไขอย่างไร
  และปัญหาที่รอการแก้ไขมีมากน้อยเพียงใด

  หน่วยงานต่างๆที่ประสานงานระหว่างกัน
  มีการสอบทานปรับปรุงและแก้ไขขั้นตอนการทำงานที่มีข้อบกพร่องอย่างสม่ำเสมอ
  เพื่อให้งานเคลื่อนตัวไปในทิศทางที่ถูกต้องและสอดคล้องกัน

  ประเด็นที่บริษัทต้องให้ความสำคัญเป็นพิเศษมากขึ้น
  ในส่วนของการติดตามความเปลี่ยนแปลงต่างๆที่มีผลกระทบต่อนโยบายในการปฏิบัติงาน
  และการประเมินบุคคลต่างๆที่เกี่ยวข้องในการปฏิบัติงาน

คณะกรรมการตรวจสอบมีความเห็นว่าโดยภาพรวม
บริษัทมีการควบคุมภายในที่เพียงพอในส่วนที่เป็นสาระสำคัญซึ่งสามารถป้องกันทรัพย์สินอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ
มีการกำหนดอำนาจอนุมัติสั่งการ และมีการจัดทำระเบียบการปฏิบัติงานที่เป็นลายลักษณ์อักษร
ประกอบกับบริษัทให้ความสำคัญในการปรับปรุงคุณภาพของการควบคุมภายในอย่างสม่ำเสมอ
จึงได้จัดให้มีระบบการตรวจสอบภายในขึ้นเพื่อเป็นกลไกสำคัญที่มีความเป็นอิสระในการติดตามและประเมินผลการควบคุมภายใน
ซึ่งบริษัทจะได้สามารถปรับปรุงระบบการควบคุมภายในให้เกิดประสิทธิภาพและประสิทธิผลอย่างเท่าทันสถานการณ์การเปลี่ยนแปลงของธุรกิจ